Im Wortschatz finde sich Wörter wo scho ganz frie uss em Dütsche entlehnt worde sin. E Byspil defür isch s Wort glieud 'Lüt', wo vo ahd. Liut chunt. E wytres Byspil isch s Verb 'schaffe', surselvisch scaffir, engadinisch s-chaffir, wo vo germ. skafjan chunt. Im Surselvische finde sich als wytri Byspil malegiar 'moole', schenghegiar 'schenke' oder schazegiar 'schätze'[32]. Bsunders im Sursilvan sin Wörter wie schon, aber oder halt Deil vum Alldagswortschatz. Für vili Germanisme finde sich au Ableitige devo. So gits näbem Wort buob 'Bueb' un pur 'Buur' au buoba 'Maidli' un pura 'Büürin', oder Verchlynerigsforme wie buobet, puret oder puranchel. Ussem Adjektiv flissi 'fliisig' isch flissiadad 'Fliis' bildet worde. S Wort für "Buur" isch im Vallader in de bairische Form paur überno worde, im übrige Romanische aber in de alemannische Form als pur.